ჰარლან ელისონი
ჰარლან ელისონი (ინგლ. Harlan Jay Ellison; დ. 27 მაისი, 1934 — გ. 28 ივნისი, 2018) — ამერიკელი მწერალი და სცენარისტი, სამეცნიერო ფანტასტიკის ახალი ტალღის მიმდინარეობის ერთ-ერთი თვალსაჩინო წარმომადგენელი. ელისონი დაიბადა ებრაულ ოჯახში 1934 წლის 27 მაისს, კლივლენდში, ოჰაიოს შტატში. მოგვიანებით ოჯახი გადავიდა პენსილვანიაში, თუმცა მამის გარდაცვალების შემდეგ 1949 წელს ოჯახი კვლავ კლივლენდში დაბრუნდა. 1953 წელს ელისონი გარიცხული იქნა ოჰაიოს უნივერსიტეტიდან პროფესორის შეურაცხყოფის გამო. 1949 წელს გაზეთ „Cleveland News“-ში გამოსცა ორი მოთხრობა. 1950-იან წლებში გადავიდა ნიუ-იორკში, სადაც ორი თვის განმავლობაში გამოსცა 100-მდე მოთხრობა და სტატია. 1957-1959 წლებში მსახურობდა აშშ-ის ჯარში. 1958 წელს გამოსცა მისი პირველი რომანი „Web of the City“. გამოქვეყნებული აქვს 1700-მდე მოთხრობა, ნოველა, კომიქსის სცენარები, ესსეები და სხვა. მისი ყველაზე ცნობილი ნამუშევრებია: ტელესერიალ „ვარსკვლავური გზის“ ეპიზოდ „The City on the Edge of Forever“-ისთვის დაწერილი სცენარი; მოთხრობები: „ბიჭი და მისი ძაღლი“, „პირი არ მაქვს, და უნდა ვიკივლო“ და „მოინანიე, არლეკინ! — თქვა წიკწიკამ“ მიღებული აქვს უამრავი ლიტერატურული პრემია, მათ შორის არის ჰიუგოს რვაგზის, ნებულას ოთხგზის, ბრემ სტოკერისა ხუთგზის და ედგარგის ორგზის ლაურეატი.